**Ўзбекистон Ёшлар ишлари агентлигининг 2022 йилнинг I чораги давомида амалга оширилган ишлар тўғрисида**

**МАЪЛУМОТ**

“Маҳаллаларда ёшлар билан ишлаш тизимини тубдан такомиллаштириш чора-тадбирлари тўғрисида” 2022 йил 19 январдаги
ПҚ-92-сон қарорингиз асосида **ёшлар билан ишлашнинг маҳалла-туман-вилоят-республика тизими** яратилди.

Ушбу тизим асосида энг биринчи ўринда ёшлар етакчилари томонидан уйма-уй юриб, **“Ёшлар баланси”ни** тўлиқ шакллантириш, ижтимоий ҳимояга муҳтож ёшларни **“Ёшлар дафтари”га** киритиш ҳамда маҳаллаларда **уюшмаган ёшларнинг бўш вақтини** мазмунли ташкил этиш устувор вазифа сифатида белгилаб олинди. Жумладан:

**I. Маҳаллаларда ёшлар етакчилари фаолияти йўлга қўйилиб, зарур шароитлар яратилмоқда.**

Республика комиссияси ҳамда Давлат хавфсизлик хизмати томонидан **9 309 та** маҳаллада очиқ танлов асосида ёшлар билан ишлаш тажрибасига эга, фидойи ва ватанпарвар етакчилар саралаб олиниб, улар билан кунлик мулоқот қилиб бориш тизими йўлга қўйилди.

Етакчиларнинг ўртача ёши **26-30 ёш**ни, ўртача иш тажрибаси **1 йилдан** **5 йилгача**ни ташкил этади. Уларнинг **7 738** **нафари** (*83 фоиз*) маълумоти олий, **5 939 нафари** (*64 фоиз*) ҳарбий хизматни ўтаган бўлиб, жами Етакчиларнинг **8,8 фоизи** (*820 нафари*) хотин-қизлардан иборат.

Давлат хавфсизлик хизмати, Ёшлар ишлари агентлиги ва бошқа мутасадди ташкилотлар билан бирга маҳалладаги ёшлар етакчисининг **хизмат** **йўриқномаси** ишлаб чиқилиб, унда етакчи фаолиятини тизимли ташкил этиш, унинг аниқ функция ва вазифалари белгилаб берилди.

Етакчилар малакасини доимий ошириб бориш мақсадида Ёшлар ишлари агентлиги, Давлат хизматини ривожлантириш агентлиги, Давлат бошқаруви академияси томонидан **махсус услубий қўлланма** яратилиб, етакчиларга **ҳафталик**, **ойлик** ва **чораклик режалар** тузиш ўргатилди ҳамда **ilm.argos.uz** платформаси орқали **ўқув-семинарлар** йўлга қўйилди.

Шу билан бирга, **9 293 нафар** (*99 фоиз*) маҳалла етакчилари учун хизмат хоналари ва **8 163 нафарига** (*87,7 фоиз*) мебель жиҳозлари ажратилди, **7 175 нафарига** (*77,1 фоиз*) компьютер жамланмалари ва **6 145 нафари**га (*66 фоиз*) планшетлар топширилди, **8 607 нафар**и (*92,5 фоиз*) интернет тармоғига уланди.

**II. Маҳаллаларда “Ёшлар баланси”ни шакллантириш ва рейтинг кўрсаткичларини белгилаш ишлари бошланди.**

Етакчилар томонидан биринчи босқичда **таълим ва меҳнат билан қамраб олинмаган** (уюшмаган) 16-30 ёш оралиғидаги **ёшлар** хатловдан ўтказилиб, 5 муҳим тоифа *(бандлик, таълим, оилавий, ижтимоий
ва саломатлик ҳолатлари)* асосида **“Ёшлар баланси”** шакллантирилмоқда.

Бугунга қадар 16-30 ёшдаги фуқаролар “маҳаллабай” тўлиқ хатловдан ўтказилиб, уларнинг **3 млн 852 минг нафари** *(51,7 фоиз)* **“Ёшлар** **баланси”** электрон платформасига киритилди.

Шунингдек, таълим муассасалари кесимида (мактаб, коллеж, лицей, техникум ва олий таълим муассасалари) жами **7,5** **млн нафар** ўқувчи
ва талабаларнинг **2,9 млн нафари** (*38,6* *фоиз*) тўғрисида маълумотлар
**“Ёшлар баланси”**га киритилди.

Шу билан бирга, давлат органлари ахборот тизимларининг зарур **43 турдаги** маълумотлар базасидан **30 таси** **“Ёшлар** **баланси”** билан интеграция қилиниб, жорий йилнинг **1 апрелига** қадар тўлиқ рақамлаштириш чоралари кўрилмоқда.

Бунинг натижасида, маҳаллаларнинг ёшлар билан ишлаш самарадорлигини баҳолаш тоифалари (***қизил, сариқ, яшил***), ёшларнинг ижтимоий ҳолати ва муаммоларини аниқ белгилаш орқали ёшлар етакчилари томонидан маҳалла кўрсаткичини яхшилашга қаратилган алоҳида “маҳаллабай” **Ёшлар дастурлари** ишлаб чиқилади.

***Маълумот учун:*** *дастлабки ўрганишларга кўра,* ***9 309 та*** *маҳалланинг* ***2 216 та****си (23,8 %)* ***“қизил”****,* ***5 486 та****си (58,9 %)* ***“сариқ”*** *ва* ***1 607 та****си (17,3 %)* ***“яшил”******тоифаларга*** *ажратилди.*

**III. “Ёшлар дафтари” ва “Ёшлар дастури” орқали ёшлар муаммоларини “маҳаллабай” ҳал этиш ҳамда бўш вақтини мазмунли ўтказиш тизими йўлга қўйилди.**

Йил бошидан “Ёшлар дафтари”га **120 минг 885 нафар** ёшлар киритилиб, “Ёшлар баланси” якунлари бўйича ижтимоий ҳимояга муҳтож ёшлар дафтарга тўлиқ қамраб олинади.

Бугунга қадар, дафтардаги **21 минг 673 нафар** ёшларнинг ижтимоий муаммоларини ҳал этиш, талабаларнинг контракт тўловлари ва муддатли сафарбарлик чақируви резерви бадалини қоплаш, уларни касб-ҳунарга ўргатиб, субсидия ажратиш орқали меҳнат қуроллари билан таъминлаш учун **жамғармалар** ҳисобидан қарийб **40,7 млрд. сўм** маблағлар йўналтирилди.

**“Ёшларнинг бўш вақти – етакчининг иш вақти”** тамойили асосида маҳалла ёшларининг бўш вақтини мазмунли ўтказишга қаратилган **331 минг 184 та** кунлик тадбирлар ўтказилиб, **9,8 млн нафар** ёшлар қамраб олинди.

***Маълумот учун****: маданият ва санъат соҳасида* ***2,1 млн****,**спорт тадбирларида* ***4 млн****,**“Ай-Ти” йўналишида* ***770 минг****,**китобхонлик ва интеллектуал ўйинларда* ***1,8 млн****,**ҳарбий-ватанпарварлик тадбирларида* ***1,2 млн*** *нафар ёшлар иштироки таъминланди.*

Биргина, “Заковат” интеллектуал ўйини бўйича таълим муассасаларида **11 минг**га яқин **координаторлар**, маҳаллаларда **55 минг**дан ортиқ жамоалар шаклланиб, **350 минг** нафар ёшларни ўз атрофига бирлаштирган **Интеллектуал ёшлар ҳаракати**га айланмоқда.

Хусусан, Сирдарё туманининг **Ҳикматли** ҳамда Ўрта Чирчиқ туманининг **Ким Пен Хва** маҳаллаларидан жами **39 та** жамоаларнинг **234 нафар** ёшлари Бўстонлиқ туманидаги “Ёшлар оромгоҳи”да Заковат ўйини координаторлигига ўқитилиб, ўз ҳудудида камида **30 нафар**дан ёшларни заковат интеллектуал ўйинларига жалб этиш ташаббуси билан чиқди.

Шунингдек, мактабларнинг спорт ва фаоллар зали ҳамда компьютер
ва кутубхоналарида **ҳар куни соат 16:00 дан 23:00 гача** тўгарак
ва машғулотлар ўтказилиши йўлга қўйилиб, **ҳар куни ўртача 300 минг**га яқин ёшларнинг бўш вақти мазмунли ташкил этилмоқда.

*Мисол учун,* Давлат хавфсизлик хизмати ташаббуси билан Наманган вилоятида **780 та** маҳалла кесимида **7 420 нафар** қизлар ўртасида волейбол бўйича ҳамда **Термиз** тумани **“Гулбаҳор” МФЙ**да кўчалар кесимида **210 нафар** ўғил болалар ўртасида **мини футбол***,* **145 нафар** қиз болалар ўртасида **волейбол** бўйича **“Давлат хавфсизлик хизмати кубоги”** мусобақаси ўтказилди.

**IV. Қарорда белгиланган вазифалар юзасидан республика комиссияси томонидан жойларда амалга оширилаётган ишлар ҳолати ўрганилиб, амалий ёрдамлар кўрсатилмоқда.**

**Республика комиссияси** томонидан **Қорақалпоғистон Республикаси**, **Хоразм**, **Сирдарё**, **Тошкент**, **Фарғона,** **Андижон,** **Наманган, Сурхондарё, Қашқадарё, Бухоро** ва **Навоий** вилоятлари комплекс ўрганилиб, **28 мингга** яқин ёшлар етакчилари, маҳалла раиси, ҳоким ёрдамчиси, профилактика инспектори ва мактаб директорлари билан очиқ мулоқот ташкил этилди.

Мулоқотларда ҳар бир туманда маҳалладаги фаолияти намунали деб топилган **1 нафар**дан, жами **166 нафар** етакчилар **Миллий кадрлар захирасига** киритилиб, туман (шаҳар) **Сектор сардорлари** этиб белгиланди.

Етакчиларнинг **маҳалла раиси**, **ҳоким ёрдамчиси** ва **профилактика инспектори** билан самарали ҳамкорлигини йўлга қўйиш, ёшлар билан ишлаш ва уларнинг бўш вақтини мазмунли ташкил этиш учун Етакчининг **ҳафталик**, **ойлик ва чораклик режасини** ишлаб чиқишига кўмаклашилди.

Етакчилар учун яратиб берилган шароитлар *(хона, компьютер, мебель жиҳозлар ва бошқалар)* танқидий ўрганилиб, Қорақалпоғистонда **87 та**, Хоразмда **164 та**, Тошкент вилоятида **332 та**, Сирдарёда **41 та**, Фарғонада **218 та**, Андижонда **159 та**, Наманганда **135 та**, Сурхондарёда **116 та**, Қашқадарёда **198 та**, Бухорода **71 та** ва Навоийда **38 та** маҳалла етакчилари муаммолари жойида бартараф этилди.

Шунингдек, Қорақалпоғистон Республикаси ва 10 та вилоятдаги “Ёшлар дафтари” жамғармаларида **49,8 млрд. сўм** маблағ шакллантирилиб,
ишсиз ва эҳтиёжманд ёшларни қўллаб-қувватлаш, уларнинг ижтимоий муаммоларини ҳал этиш чоралари кўрилди.

*Мисол учун*, Шеробод туманида **“Ёшлар анорчилик кластери”**, Олот
ва Қоровулбозор туманларида **“Паррандачилик кооперацияси”**, Нурота туманида деҳқончиликка ихтисослашган **“Ёшлар кооперацияси”**, Шаҳрисабз туманида **“Балиқчилик кооперацияси”** йўлга қўйилиб, жами **286 нафар** ёшлар бандлиги таъминланди.

Йил бошидан **53 381 нафар** ишсиз ёшларга **8 815 гектар** экин майдони ажратилди. Биргина, Қашқадарё вилоятида **19 та** чегарадош маҳаллаларда деҳқончилик қилиш истагидаги **13 минг**га яқин ёшларга дуккакли экинлар (мош, нўхот, ловия) ва “Ғелон” навли картошка етиштириш учун
жами **1 240 гектар** ер майдонлари ажратиб берилди.

Мудофаа, Ички ишлар вазирликлари ва Касаба уюшмалари федерацияси ҳамкорлигида Мўйноқтуманидаги **“Оқ кема” оромгоҳида**, Бўстонлиқ туманидаги **“Ёшлар оромгоҳи”**да қорақалпоғистонлик, хоразмлик ва Тошкент вилоятидаги жами **3 000 нафардан зиёд** профилактик ҳисобда турувчи ва жиноятчиликка мойил ёшлар учун доимий тартибдаги **ҳарбий ватанпарварлик оромгоҳи** ташкил этилмоқда.

Бундан ташқари, **1 159 та** мактабларда **ҳарбий ватанпарварлик**,
**йўл ҳаракати хавфсизлиги** ва **ҳуқуқбузарликлар профилактикаси** хоналари, **4 851 та** маҳаллада **6 620 минг**га яқин фаол ёшлардан иборат **“Қалқон” жамоатчилик гуруҳлари** фаолияти йўлга қўйилди.

Спортни ривожлантириш вазирлиги ҳамкорлигида ёшлар орасида спортни оммалаштириш бўйича Андижон, Сурхондарё, Қашқадарё,
Бухоро ва Навоий вилоятларидаги **100 та** спорт мактабларининг **3 878 нафар** тренер мураббийлари ва **3 158 нафар** жисмоний тарбия ўқитувчилари маҳалла етакчилар билан кўчалар кесимида индивидуал бириктирилди.

Шунингдек, ҳудудларда **8 та** пара спорт турлари билан шуғулланувчи **1 минг 520 нафар** ёшлар ўртасида маҳаллаларда намунали паралимпия мусобақалари ташкил этилди.

**“Бир нуроний ўн ёшга”** тамойили остида **100 мингдан зиёд** тарбияси оғир, жиноятчиликка мойил ва ишсиз ёшлар фахрий нуронийларга бириктирилиб, улар томонидан **750 маротаба** **“Нуроний ва ёшлар”**,
**“Икки авлод учрашуви”** тадбирлари ўтказилди.

Тадбирларда нуроний отахон, онахонларнинг хаёти ва тажрибалари, уларнинг доно ўгитлари ёшларга алоҳида завқ берди ва улар томонидан самимий миннатдорчиликлар билдирилди.

Бевосита **Сизнинг ташаббусингиз билан** Қўрғонтепа тумани **“Навбаҳор”** маҳалласида истиқомат қилувчи **Хасанова Салимахон онанинг** таваллуд куни **“Нуронийлар ардоғимизда” шиори** асосида ёшлар иштирокида байрамона нишонланди. Бу каби тадбирлар бошқа маҳаллаларда ҳам оммалашиб, ёшлар ўртасида ўзгача анъанага айланиб бормоқда.

Давлат хизматини ривожлантириш агентлигининг **Фарғона** филиали тажрибаси асосида маҳаллалардаги масъуллар *(маҳалла раиси, ҳоким ёрдамчиси, ёшлар етакчиси ва профилактика инспектори)*нинг контакт маълумотлари жамланган **“Ақлли маҳалла”** онлайн платформаси ишлаб чиқилиб, республика миқёсида ишга туширилди.

**V. Республика комиссияси томонидан келгусида қуйидаги муҳим вазифалар амалга оширилади.**

**биринчи,** Давлат хавфсизлик хизмати билан ҳамкорликда **ҳар ҳафта битта ҳудудда** *(Жиззах, Самарқанд вилоятлари ва Тошкент шаҳри туманларида)* бўлиб, ёшлар етакчиси фаолиятига кўмаклашади.

Маҳаллаларда **“Инсон қадрини улуғлаш”** тамойили асосида
ижтимоий-маънавий муҳит барқарорлигини таъминлаш, жиноятчиликка қарши курашиш, ажримларнинг олдини олиш, ёшлар бандлигини
таъминлаш, уюшмаган ёшларнинг бўш вақтини мазмунли ташкил этиш мақсадида **Сектор раҳбари, маҳалла раиси, ҳоким ёрдамчиси, профилактика инспектори** ва янги ташкил этилаётган **хотин-қизлар фаоли** билан **ёшлар етакчисининг** **ўзаро ҳамкорлиги ва якдил ҳаракати**
йўлга қўйилади;

**иккинчи,** ёшларни маданият ва санъатга жалб этиш, улар ўртасида спорт ва интеллектуал ўйинларни оммалаштириш, ахборот технологиялари саводхонлигини ошириш, китобхонликни тарғиб қилиш мақсадида
тизимли равишда беш босқичли – **“маҳалла – сектор – туман – вилоят – республика”** **беш ташаббус олимпиадаcи** ўтказилиб, маҳалладан чиқиб келган ғолиблар 30 июнь – “Ёшлар куни” арафасида Тошкент шаҳрида муносиб тақдирланади.

**учинчи,** маҳаллалардаги етакчиларнинг фаолиятини тўлиқ рақамлаштириш, 30 ёшгача бўлган фуқаролар ҳақидаги маълумотларни ҳаққоний шакллантириш ҳамда ёшларга оид интерактив хизматларни ривожлантириш мақсадида Ёшлар ишлари агентлиги ҳузурида **ёшлар сиёсатини рақамлаштириш маркази** (ситуацион марказ) ташкил этилади;

**тўртинчи,** жорий йилнинг **1 апрел**ига қадар **“Ёшлар баланси”**,
**“Ёшлар дафтари”** ва **“Ёшлар дастурлари”** тўлиқ шакллантирилиб, тақдимот қилинади ва ижрога қаратилади.

Маълумот учун киритилмоқда.